Diari Oficial de la Generalitat Valenciana


Sumari del DOGV 5273, del 05-06-2006 (2006/6700)

DECRET 79/2006, de 2 de juny, del Consell, pel qual s'autoritza per a la concessió d'avals de la Generalitat a l'entitat pública Radiotelevisió Valenciana (RTVV).
------------------------------------------------------------------------------------------------------------------------------------------------------------------

### Dades del document

Número de DOGV
:   5273

Data del DOGV
:   05-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/6700


Data del document
:   02-06-2006

Organisme emissor
:   Presidència de la Generalitat

Tipus de document
:   Decret

Descriptors 

:   * empresa pública
    * garantia

DECRET 79/2006, de 2 de juny, del Consell, pel qual s'autoritza per a la concessió d'avals de la Generalitat a l'entitat pública Radiotelevisió Valenciana (RTVV). [2006/6700]  
La Llei d'Hisenda Pública de la Generalitat autoritza el Consell per a la concessió d'avals dins de determinades condicions que s'hi fixen.   
Així mateix, la Llei d'Hisenda Pública mencionada disposa en l'article 84.4, modificat per la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat, que la Tresoreria de la Generalitat podrà acordar la renúncia al benefici d'excussió establit en l'article 1.830 del Codi Civil.  
D'altra banda, l'article 35 de la Llei 15/2005, de 26 de desembre, de Pressupostos de la Generalitat per a l'exercici 2006, establix que la Generalitat podrà prestar avals durant el dit exercici, per a les operacions de crèdit que concerten les entitats o empreses públiques i institucions firals de la Comunitat Valenciana, així com per a garantir els instruments financers emesos per Fons de Titulització d'Actius promoguts per aquelles, fins a un límit de 985 milions d'euros. Els avals que s'autoritzen per mitjà del present decret estan dins del límit esmentat.   
D'acord amb això, a proposta del conseller d'Economia, Hisenda i Ocupació i amb la deliberació prèvia del Consell, en la reunió del dia 2 de juny de 2006,   
DECRETE  
Article 1  
S'autoritza el conseller d'Economia, Hisenda i Ocupació per a concedir a l'entitat pública Radiotelevisió Valenciana (RTVV) avals destinats a garantir operacions de crèdit per un import global de fins a 78.386.802 euros de principal, a fi de finançar les activitats previstes en els pressupostos de l'exercici 2006 de Televisió Autonòmica Valenciana, SA, i Ràdio Autonomia Valenciana, SA, a través d'ampliacions de capital d'estes.  
El termini de la vigència de l'anterior autorització acabarà el 31 de desembre de 2006.  
Així mateix, és autoritzat per a atorgar avals destinats a garantir obligacions derivades de la utilització d'instruments financers de cobertura vinculats a les operacions de crèdit a què fa referència el primer paràgraf.  
Article 2  
D'acord amb l'autorització establida en l'article 84.4 de la Llei d'Hisenda Pública de la Generalitat, modificat per la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat, en l'atorgament dels avals a què fa referència l'article anterior es renunciarà al benefici d'excussió recollit en l'article 1.830 del Codi Civil.  
Disposició final  
S'autoritza el conseller d'Economia, Hisenda i Ocupació perquè determine les altres condicions dels avals que s'han de prestar, i que decidisca, i si és el cas aprove, sobre la continuïtat tant d'estos com de qualsevol altres avals prestats a RTVV, en tots els supòsits de novació de qualsevol tipus, tant objectiva com subjectiva, dels deutes avalats o qualsevol altres circumstàncies futures d'estes, en el marc del que disposa el present decret, la Llei d'Hisenda Pública de la Generalitat i altra normativa d'aplicació.  
Valencia, 2 de juny de 2006.  
El president de la Generalitat,  
Francisco Camps Ortiz  
El conseller d'Economia, Hisenda i Ocupació,  
Gerardo Camps Devesa